‘Engel’ red student ná ure in wrakLiani Glinister. Foto: Facebook ŉ Jong student van Johannesburg leef danksy ŉ verbyganger wat toevallig op haar afgekom het waar sy al ongeveer vyf uur lank in haar motor in ŉ stroom vasgekeer was. Liani Glinister (21), ŉ student in industriële ontwerp aan die Universiteit van Johannesburg, is op 14 Mei ernstig beseer toe haar motor in ŉ stroom in Albertville beland het terwyl sy op pad was na ŉ vriendin se huis. Haar ma, Esmari, het aan Maroela Media vertel die omstandighede rondom die ongeluk is nog baie onduidelik. “Ons het nie ŉ idee wat gebeur het nie en ek hou nie daarvan om te bespiegel nie. Ek weet sy was op pad van Melville na ŉ vriendin se huis toe die ongeluk gebeur het. ŉ Padongeluksdeskundige is besig met ŉ ondersoek om te probeer vasstel wat gebeur het.” Nadat Liani nie by haar vriendin se huis opgedaag het nie, het van haar vriende en vriendinne, die buurtwag, lede van die polisie en ŉ ambulansdiens na haar begin soek. Die soekspan het glo naby haar motor verbygery, maar kon dit nie sien nie aangesien dit al donker was en haar motor in die stroom was. Volgens Esmari het ŉ man, net bekend as Wilson, tussen 06:00 en 07:00 op die ongelukstoneel afgekom terwyl hy op pad was werk toe. Sy vertel dat Wilson die motor se deur probeer oopmaak het, maar nie daarin kon slaag nie omdat die deur te erg beskadig was. “Die water het gelukkig nie by die motor ingeloop nie, maar slegs onder die motor. Dit is ŉ geluk dat Wilson nie die deur kon oopkry nie, want dan sou Liani dalk net erger beseer gewees het,” het sy gesê. Wilson. Foto: Facebook Wilson het dadelik na nabygeleë huise gehardloop om om hulp te vra. Hy is by die eerste paar huise weggewys, maar het aanhou probeer totdat iemand uiteindelik gehoor gegee het. ŉ Ambulansdiens is na die toneel ontbied en paramedici het Liani uit die wrak bevry. Sy word sedert die ongeluk in die waakeenheid van die Netcare Milpark-hospitaal behandel, het Esmari gesê. “Sy is nog steeds kritiek en haar niere werk glad nie. Sy het ook ŉ infeksie opgedoen wat nou die grootste risiko vir haar inhou. Sy het verskeie bene gebreek, waaronder ’n gedeelte van haar regterbeen se femur wat vergruis is. Sy het ook haar aorta geskeur en dokters het gesê dit is ŉ wonderwerk dat die aorta nie gebars het in die tyd dat sy in haar motor vasgekeer was nie.” Volgens Esmari meen dokters die koue temperatuur in die motor het moontlik Liani se lewe gered, juis omdat dit gehelp het dat die bloed vinniger stol. Liani word steeds onder verdowing gehou omdat sy te veel stoei en beweeg wanneer sy wakker word. “Dieselfde fighting spirit wat haar in daardie motor lewend gehou het, is die fighting spirit waarmee sy nou in die hospitaal veg,” het haar ma gesê. Esmari vertel dat sy en haar man, Derick, oneindig dankbaar is vir Wilson se vasberadenheid om haar dogter te help. “Hy kon verbygeloop het, hy kon geplunder het, maar hy het gekies om te bly en te help,” het sy gesê. “Hy het net ŉ tydelike werk by ŉ welsynsorganisasie, maar hy het nog steeds gekies om sy familie se inkomste vir daardie dag op te offer om my dogter te help. Dit was nie vir hom ŉ kwessie of hy gaan bly of nie.” Sy vertel dat die familie nou graag ŉ pad met Wilson wil stap om hom te help om ŉ meer volhoubare werk te kry en ŉ beter lewe vir hom, sy vrou en kinders te bou. “Ons het hom wel geld gegee, maar dit het soos ŉ leë gebaar gevoel. Ons wil hom op ŉ volhoubare manier help, nie net uit emosie geld gee en dan onttrek nie. Dit sal wonderlik wees as ons vir hom ŉ permanente werk kan kry, want sy vrou doen net stukwerk en het ook nie ŉ vaste inkomste nie. Hy doen opheffingswerk in sy gemeenskap en het duidelik ŉ ware passie vir mense. Hy is ŉ ware held.”